སྐྱོང་སྲོལ་ཡིག་གཏན་དབབ་བྱེད་པར་རྒྱལ་སྲིད་སྤྱི་ཁྱབ་ཁང་གི་ནུས་ཐོན་ལས་ཁུངས་སོགས་ཀྱིས་ལས་ཁུངས་ཀྱི་ཁེ་ཕན་ཆེད་དུ་རང་སྐྱོང་ལྗོངས་ཀྱི་རང་སྐྱོང་སྲོལ་ཡིག་གི་ཟིན་བྲིས་ལ་དགག་བྱ་སྤེལ་ཏེ་བར་ཆད་བྱས་པའི་རྐྱེན་གྱིས་བོད་ལྗོངས་དང་ཞིན་ཅང་ལ་སོགས་པའི་རང་སྐྱོང་ལྗོངས་ལྔ་གང་རུང་གི་རང་སྐྱོང་སྲོལ་ཡིག་རྒྱལ་ཡོངས་མི་དམངས་འཐུས་མི་ཚོགས་ཆེན་ལ་ཆོག་མཆན་འགོད་མ་ཐུབ་པར་ད་བར་དུ་ལུས།བོད་རང་སྐྱོང་ལྗོངས་ལ་ཆ་མཚོན་ནས་བཤད་ན།རང་སྐྱོང་ལྗོངས་ཀྱི་རང་སྐྱོང་སྲོལ་ཡིག་གི་འཆར་ཟིན་དེ་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་གིས་རེབ་ཐེངས་བཅུ་དྲུག་ལ་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་རྒྱུན་ལས་ཨུ་ཡོན་ལྷན་ཁང་ལ་ཕུལ་ནས་ཆོག་མཆན་ཞུས་མོད་ཀྱང་།གོང་ནས་བཤད་པའི་རྒྱལ་སྲིད་སྤྱི་ཁྱབ་ཁང་གི་ལས་ཁུངས་དེ་དག་གིས་ངམ་གནག་རང་བཞིན་ཅན་གྱི་བར་ཆད་རྒྱུན་ཆད་མེད་པར་བྱས་རྐྱེན་བོད་ལྗོངས་ཀྱི་རང་སྐྱོང་སྲོལ་ཡིག་ཕྱིར་འདོན་བྱ་དཀའ་བའི་ཚད་དུ་ལྷུང་།བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་ཡིད་རབ་ཏུ་མུག་ཅིང་མུ་མཐུད་དུ་ཁྲིམས་འཆར་ཕུལ་བའི་འདུན་པ་དང་རྗེས་འདེད་ཀྱི་སེམས་ཤུགས་་ཉམས་པས་བོད་རང་སྐྱོང་ལྗོངས་ཀྱི་རང་སྐྱོང་སྲོལ་ཡིག་ད་རག་བར་དུ་གསར་བཟོ་བྱས་མེད།འོན་ཀྱང་།རྒྱལ་ཡོངས་སུ་རང་སྐྱོང་ཁུལ་༣༠་ཡོད་པ་ཕལ་མོ་ཆེས་རང་གི་ས་གནས་ཀྱི་རང་སྐྱོང་ལ་ལམ་སྟོན་བྱེད་པའི་རང་སྐྱོང་སྲོལ་ཡིག་དུས་རབས་སྔོན་མའི་ལོ་རབས་བརྒྱད་ཅུ་དང་དགུ་བཅུའི་ནང་དུ་གསར་བཟོ་བྱས་ཤིང་།སྟོང་ལོ་གསར་བའི་ལོ་མགོ་ཡས་མས་སུ་འཕར་བཅོས་ཀྱང་བྱས་ཚར།